ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση του Συμβουλίου επί προτάσεως για οδηγία του Ευρωπαϊκού Κοινοβουλίου και του Συμβουλίου για την προσέγγιση των νομοθεσιών των κρατών μελών σχετικά με την εκπομπή θορύβου από τεχνικό εξοπλισμό χρησιμοποιούμενο σε εξωτερικούς χώρους

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

κοινή θέση του Συμβουλίου επί προτάσεως για οδηγία του Ευρωπαϊκού Κοινοβουλίου και του Συμβουλίου για την προσέγγιση των νομοθεσιών των κρατών μελών σχετικά με την εκπομπή θορύβου από τεχνικό εξοπλισμό χρησιμοποιούμενο σε εξωτερικούς χώρους

1. Ιστορικο

- Διαβιβάζεται η πρόταση στο Κοινοβούλιο και το Συμβούλιο (COM (1998) 46 - 1998/0029/COD) 18.02.1998

- Εκδίδεται η γνώμη του Κοινοβουλίου σε πρώτη ανάγνωση 30/31.03.1998

- Ημερομηνία διαβίβασης τροποποιημένης πρότασης: χωρίς αντικείμενο

- Καθορίζεται η κοινή θέση 24.01.2000

- Εκδίδεται η γνώμη της Οικονομικής και Κοινωνικής Επιτροπής 09.09.1998

2. σκοπος της προτασης της επιτροπης

Σκοπός της πρότασης είναι να εναρμονιστούν οι νομοθεσίες των κρατών μελών αναφορικά με τα πρότυπα εκπομπής θορύβων, τις διαδικασίες αξιολόγησης της συμμόρφωσης, την επισήμανση, την τεχνική τεκμηρίωση και τη συγκέντρωση δεδομένων σχετικά με την ηχορύπανση του περιβάλλοντος από μηχανήματα χρησιμοποιούμενα σε ανοικτούς χώρους, καθώς επίσης και να εκσυγχρονιστεί η ισχύουσα κοινοτική νομοθεσία στο πεδίο αυτό.

Βασικοί στόχοι είναι να προστατευθεί η υγεία του ανθρώπου, να απλοποιηθεί η ισχύουσα νομοθεσία ( η νέα οδηγία θα καταργήσει 9 παλαιότερες που καλύπτουν διαφόρους τύπους μηχανημάτων) και να εξυπηρετηθεί η ομαλή λειτουργία της εσωτερικής αγοράς.

Η οδηγία καλύπτει ποικίλης φύσεως μηχανήματα που συνήθως χρησιμοποιούνται σε ανοικτό χώρο, είτε πρόκειται για εργοτάξια (πυργωτοί γερανοί, εκσκαφείς, φορτοεκφορτωτές), έργα οδοποιίας (σπαστήρες σκυροδέματος και φορητές μηχανές κοπής σκυροδέματος, συμπιεστές) ή εργασίες κηπουρικής (χορτοκοπτικές μηχανές και μηχανές ξακρίσματος, αλυσοπρίονα, φυσητήρες φύλλων, θρυμματιστές οργανικών υλικών), αλλά και μηχανήματα συναρμολογούμενα σε οχήματα (π.χ. σε απορριμματοφόρα). Η οδηγία επιδιώκει να καλύψει τύπους μηχανημάτων που θεωρούνται υπερβολικά θορυβώδη ή ενοχλητικά. Οριακές τιμές εκπομπής θορύβων δεν θα προβλεφθούν για όλα τα μηχανήματα· όμως, θα γενικευθεί η υποχρέωση αναγραφής της στάθμης θορύβου, αφού έτσι οι αγοραστές θα έχουν τη δυνατότητα να επιλέγουν μετά από σωστή ενημέρωση. Προβλέπονται δύο στάδια: κατά το πρώτο, που θα αρχίσει 18 μήνες μετά την έκδοση της οδηγίας, έχει προβλεφθεί η σταδιακή κατάργηση των θορυβωδέστερων μηχανημάτων·τέσσερα χρόνια αργότερα αναμένεται να προσαρμοστούν στην τεχνική πρόοδο οι οριακές τιμές, να γίνουν δηλαδή αυστηρότερες.

3. παρατηρησεις επι της κοινης θεσεως

Σε πρώτη ανάγνωση, το Κοινοβούλιο δεν πρότεινε τροπολογίες.

Σε σχέση με την αρχική πρόταση της Επιτροπής, η κοινή θέση απλοποιεί τις διαδικασίες αξιολόγησης της συμμόρφωσης, αφού περιορίζει τον αριθμό των επιλογών αξιολόγησης από πέντε σε τρεις, μεταξύ των οποίων μια νέα (και λιγότερο γραφειοκρατική) επιλογή η οποία προβλέπει εσωτερικό έλεγχο της παραγωγής διενεργούμενο από τη βιομηχανία.

Στο πεδίο εφαρμογής της οδηγίας έχουν συμπεριληφθεί κάποιες επιπλέον κατηγορίες μηχανημάτων (όπως ανυψωτικά μηχανήματα, υδραυλικές σφύρες, γεννήτριες υψηλής τάσης, αλωνιστικά μηχανήματα, οδοστρωτήρες και μηχανές συμπίεσης). Άλλα μηχανήματα έχουν συμπεριληφθεί στο πεδίο εφαρμογής της οδηγίας και υπόκεινται σε οριακές τιμές (π.χ. μηχανήματα μη εκρηξιγενούς συμπίεσης), ενώ για άλλα (π.χ. χορτοκοπτικά) αναθεωρήθηκαν προς τα κάτω οι οριακές τιμές για μεγαλύτερη προστασία του περιβάλλοντος.

Η συγκέντρωση δεδομένων σχετικών με τους θορύβους έχει απλοποιηθεί με τη χρήση της δήλωσης συμμόρφωσης ΕΚ.

Με τις βελτιώσεις απλουστεύονται οι διαδικασίες, αναμένεται δε να βελτιωθεί και η περιβαλλοντική ευαισθητοποίηση μέσω της αύξησης του αριθμού κατηγοριών μηχανημάτων που θεωρούνται θορυβώδη·με τις βελτιώσεις καθιερώνονται επίσης σε ορισμένες περιπτώσεις αυστηρότερες οριακές τιμές εκπομπής θορύβων.

Δεν αναμένεται να υπάρξουν προβλήματα εάν ακολουθηθούν οι διαδικασίες της επιτροπής κανονιστικών ρυθμίσεων για την εισαγωγή των αποτελεσμάτων των νέων τεχνολογιών και για ορθότερη συγκέντρωση δεδομένων.

4. συμπερασματα και γενικες παρατηρησεις

Η Επιτροπή εκτιμά σε μεγάλο βαθμό τις εργασίες που προηγήθηκαν του καθορισμού της κοινής θέσης και τάσσεται υπέρ των βελτιώσεων και διευκρινίσεων που έγιναν. Το όφελος για το περιβάλλον, και συνεπώς για τον πολίτη, αναμένεται να είναι πολύ μεγάλο. Παράλληλα, εξασφαλίζεται η πρόσβαση στην αγορά για τους κατασκευαστές θορυβωδών μηχανημάτων, οι οποίοι αναμένεται να λάβουν ένα δυνατό μήνυμα. Τα περιβαλλοντικά κριτήρια θα εξακολουθήσουν να διαδραματίζουν ρυθμιστικό ρόλο για τις εκπομπές θορύβων από μηχανήματα χρησιμοποιούμενα σε ανοικτούς χώρους.

Η Επιτροπή επιδοκιμάζει την κοινή θέση.